als_Latn dik_Latn sag_Latn
Shteti grek i jep një goditje frontale partisë ekstremiste, Agimi i Artë. Policia arrestoi në orët e para të mëngjesit kryetarin e partisë Nikolaos Mihaloliakos, numrin dy të kësaj force, njëherësh zëdhënës dhe deputet, Ilias Kasidiaris, si dhe 15 persona të tjerë. Mes të arrestuarve të tjerë janë tre deputetë, drejtuesi i degës në periferi të Athinës, si dhe disa anëtarë të tjerë të partisë. Në këtë zonë të kryeqytetit u vra nga anëtarë të Agimit të Artë, këngëtari i njohur grek, 34-vjeçari Pavlos Fisas. Vrasja e tij bëri që në qytete të ndryshme të shpërthenin protesta masive kundër Agimit të Artë. Ato kulmuan mbrëmjen e së mërkurës, kur mijëra tubues u përleshën me policinë, në mjediset para selisë së partisë ekstremiste. Prangosjet u kryen me urdhër të prokurorit të Gjykatës Supreme. Ai lëshoi 36 urdhër arreste. Akuza që rëndon ndaj të arrestuarve është krijimi i organizatës kriminale që dhunon qytetarët dhe emigrantët dhe që është kërcënim për sigurinë publike. Arrestimi i ligjvënësve me këtë akuzë, parashikohet në nenin 187 të Kodit Penal, duke mos marrë parasysh imunitetin. Sipas mediave helene, ndër provat që disponon prokurori, janë edhe disa biseda, ku zyrtarë të lartë të partisë përfshihen në vrasjen e pesë personave. Ndërkaq, gjatë kontrollit në shtëpinë e liderit Mihaloliakos u gjetën edhe tre armë pa leje. Veç organeve të drejtësisë, edhe qeveria ka nisur një hetim për Agimin e Artë. Kryeministri Antonis Samaras u shpreh pas ngjarjes se nuk do të lejojë që një parti ekstremiste të minojë demokracinë në Greqi. Zyrtarë të qeverisë kanë theksuar se ky zhvillim nuk pritet të sjellë krizë politike apo zgjedhje të parakohshme. Për arrestimet ka reaguar edhe Komisioni Europian përmes një deklarate. Në të thuhet se KE ka besim te drejtësia greke, e cila do të respektojë plotësisht ligjin. Ky është rasti i parë i arrestimit të ligjvënësve në shtetin helen, që prej rënies së diktaturës ushtarake në vitin 1974.
als_Latn